ཉམས་སུ་ལེན་པའི་གང་ཟག་རྣམས་ཀྱིས། མངོན་སུམ་རང་ཐོག་ཏུ་གཏན་ལ་ཕབ་ན། ལྟ་བ་གོ་ཡུལ་དུ་ཤོར་ནས་མཐར་མི་ཕྱིན་པས་ན། གནས་ལུགས་བསྒོམ་པའི་ཁྲིད་བསྟན་པ་ནི། ཁྲིད་
ཡིག་ལས། ཡེ་ནས་རང་བྱུང་གི་སངས་རྒྱས་ཀ་དག་གི་རིག་པ། སུས་ཀྱང་མ་བྱས་མ་གྲུབ་པར་བཅོས་སླད་ཐམས་ཅད་བྲལ་བ། གཟུགས་དབྱིབས་ཁ་དོག་དངོས་པོར་མ་གྲུབ་པ། རང་བྱུང་སྤྲོས་བྲལ་དུ་
གནས་ཡོད་ཀྱང་། ངོ་བོ་རང་བཞིན་ཐུགས་རྗེ་གསུམ་དུ་གནས་པའོ། །ངོ་བོ་ནི་སྟོང་པ་རྒྱ་མ་ཆད་པ། བེམ་སྟོང་དུ་མ་སོང་བར་གསལ་སྟོང་དུ་གནས་པའོ། །རང་བཞིན་ནི་གསལ་ལ་མ་འགགས་པར་

༄༅། །གསལ་ཞིང་ཕྱོགས་སུ་མ་ལྷུང་བར་ཡེ་ཤེས་སྐུ་ལྔར་འཆར་བའོ། །ཐུགས་རྗེ་ནི་རྩལ་མ་འགགས་པར་སྟོང་ཉིད་སྙིང་རྗེ་དབྱེར་མེད་དང་ལྡན་ཞིང་། སྐུ་གསུམ་གདོད་ནས་གནས་པ་
གཞོན་ནུ་བུམ་སྐུའི་བདག་ཉིད་ཅན་ནོ། །དེ་ལྟ་བུའི་རིག་པ་རང་བྱུང་གི་སངས་རྒྱས་དེ་ལྟ་བུའམ། རིག་པ་རང་བྱུང་གི་སངས་རྒྱས་དེ། འགྲོ་བ་ཀུན་གྱི་སྙིང་ལ་གནས་ཡོད་ཀྱང་། རང་ངོ་རང་གིས་མ་ཤེས་
པས་འཁོར་བའི་གནས་སུ་འཁྱམས་པའོ། །འཁོར་བར་འཁྱམས་པའི་རྒྱུ་ཅི་ལས་བྱུང་ན། རྒྱུ་ནི་མ་རིག་བདག་འཛིན་གྱི་ཕུང་པོ་འདི་ཡིན་ལ། རྐྱེན་ནི་ཚོགས་དྲུག་གི་རྟོག་པ་སྣང་བ་སྣ་ཚོགས་འདིས་བྱས་
པའོ༑ །དེ་ནི་གདོད་ནས་གྲུབ་པ་མ་ཡིན་ཏེ། གློ་བུར་དུ་འབྱུང་བའོ། །རིག་པ་རང་བྱུང་གི་སངས་རྒྱས་ནི། དེ་དག་གིས་མ་གོས་ཤིང་མ་བསླད་པ་ཡིན་ཏེ། རིག་པའི་ངོ་བོ་ནི་ཉི་མ་དང་འདྲ་སྟེ། དཔེར་ན།
འོད་ཟེར་དང་མདངས་དང་དྲོད་ལ་སོགས་པ་ཉི་མ་ལས་བྱུང་ཡང་། ཉི་མའི་བསམ་སྨོན་བརྩོན་འགྲུས་ལས་བྱུང་བ་མ་ཡིན། ཟེར་དང་མདངས་འོད་རྣམས་ཉི་མ་ལ་ཕན་གནོད་མེད་པར་ཐོག་མ་ཉིད་ནས་རང་
བཞིན་དུ་གནས་པ་ཡིན། རིག་པའི་དོན་ཡང་དེ་ལྟར་ཡིན་ཏེ། དེ་ཡང་རིག་པའི་ངོ་བོ་ནམ་མཁའ་དང་འདྲ་སྟེ། སྤྲིན་དང་ན་བུན་དང་ཁུ་རླངས་ལ་སོགས་པ་དང་། ཉི་ཟླ་གཟའ་སྐར་དང་བཅས་པར་སྣང་བ་

ནི༑ ནམ་མཁས་བསམ་ཞིང་སྨོན་ལམ་བརྩོན་འགྲུས་སོགས་ལས་བྱུང་བ་མ་ཡིན་ཏེ། སྣང་ཡང་ནམ་མཁའ་དང་བར་སྣང་ལ་ཕན་གནོད་མེད། ནམ་མཁའ་ལ་མེད་བཞིན་དུ་སྣང་བའོ། །རིག་པའི་དོན་ཡང་
དེ་ལྟར་ཡིན་ཏེ། དོནདུ་ནི་ཁྲིད་ཡིག་ལས། ས་གཞི་དང་རྩི་ཤིང་ནགས་ཚལ། རྒྱ་མཚོ་དང་རྦ་རླབས་སོགས་རིག་པའི་མདས་བསྣུན་ཏེ། ཉམས་སུ་བླངས་ཤིང་། གོང་གི་ལུང་འདྲེན་གྱིས་ཀྱང་རྒྱབ་སྐྱོར་
ནས་རིག་པས་དཔྱད་དེ། ཉམས་སུ་བླང་བར་བྱ་སྟེ། དེ་ཡང་ཁྲིད་ཡིག་ལས། གཞི་ལ་དེ་ལྟར་ཤེས་གྱུར་ན། །གསར་དུ་གྲོལ་རྒྱུ་མེད་པའོ། །ཞེས་གསུངས་པའོ། །དེས་ན་ཀུན་གཞི་དང་གྲོལ་གཞི་
གཉིས་དབྱེ་ཕྱེ་བས་སྒོམ་རྣམ་པར་དག་པ་ནི། གཞི་དེ་ལྟར་ཡིན་ཀྱང་། དཔེར་ན། མེ་ལོང་གཡས་གོས་པའམ། རྒྱ་མཚོ་དར་གྱིས་སྒྲིབ་པ་ལྟ་བུ། གློ་བུར་རྣམ་རྟོག་གི་དྲི་མ་འདི་ཡང་། དཔེར་ན་ལུས་
དཀར་ཞིང་འཇམ་པ་གཅིག་ལ་དྲི་མ་ཆགས་པ་དང་འདྲ་སྟེ། དྲི་མའམ་དྲེག་པ་ཆགས་པ་དེ་ཆགས་ན་སྐྱོ་ཞིང་། མ་ཆགས་ན་དགའ་བས་འདུ་ཤེས་སྐྱེ་བས་ན། དེ་དག་ཕྱིར་ཁྲུས་དང་གཙང་སྦྲ་བྱི་དོར་ལ་འབད་
པ་ལྟར་བྱས་ཀྱང་། རང་བཞིན་གྱི་བབས་ཀྱིས་ཆགས་ནས་མི་དག་པ་ལྟར། གློ་བུར་གྱི་རྣམ་རྟོག་ཡང་དེ་ལྟར་ཡིན་པས། དཔེར་ན། གློ་བུར་གྱི་རྣམ་རྟོག་འདི་ཡང་ཤུགས་ལས་འབྱུང་སྟེ། སྤངས་པས་མི་

༄༅། །སྤོང་༑ བཞག་ན་མི་སྡོད། བཀག་པས་མི་ཁེགས་པར་དྲོད་གཤེར་འཛོམས་པའི་ས་ལ་སྔོ་སྐྱེས་པ་ལྟར། དབང་མེད་དུ་སྣ་ཚོགས་སུ་འཆར་རོ། །དེ་ཡང་གློ་བུར་གྱི་ངོ་བོ་ནི་བདག་
འཛིན་མཁན་པོ་མ་རིག་པ། རྐྱེན་ནི་སྣ་ཚོགས་ཀྱིས་བྱས་པའོ། །རྟག་ཅིང་གནས་པ་མེད་ལ། ཀུན་རྫོབ་ཀྱི་འཁྲུལ་པ་དངོས་པོ་དང་བདེན་པར་སྣང་ཡང་། མཐར་འཛིན་པ་མེད་པའི་རྨི་ལམ་ལྟ་བུའོ། །དེ་
ཐམས་ཅད་ཀྱང་སེམས་ལས་བྱུང་སྟེ། མ་རིག་བདག་འཛིན་གྱི་འཁྲུལ་པའི་དབང་དུ་སོང་སྟེ། རང་བཞིན་ལྷུན་གྲུབ་ཀྱི་སངས་རྒྱས་དང་དབྱེར་མེད་དུ་བཞུགས་ཀྱང་། གློ་བུར་རྣམ་རྟོག་གི་རྐྱེན་གྱིས་སྒྲིབ་སྟེ་
འཁོར་བར་ལྟུང་བའོ། །དེས་ན་མ་རིག་པའི་མཚང་རྟོགས་ཤིང་རིག་པ་རང་བྱུང་གི་སངས་རྒྱས་ངོས་འཛིན་པར་བྱེད་ཅིང་གནས་ལུགས་ཀྱི་དོན་བསྟན་པར་བྱེད་པ་ནི། རང་མལ་བདེ་བར་རྣམ་སྣང་ཆོས་བདུན་
བཅས་ལ་དྲན་པའི་འདུན་པ་མངོན་དུ་བཞག་སྟེ། གློ་བུར་གྱི་རྐྱེན་དབང་དུ་མི་བཏང་བར། གང་ཤར་གྱི་ངོ་བོ་ལ་ཅེར་རེ་བལྟས་ལ། རང་བབས་སུ་ཕཊཿབྱས་ལ་རང་གྲོལ་དུ་བཞག་གོ །དེ་ཡང་བཟང་པོ་ལ་
དགའ་སྤྲོ་དང་། ངན་པ་ལ་སྐྱུག་བྲོ་མི་བྱེད་པར། གཉིས་འཛིན་གྱི་རྟོག་པ་ཅི་ཡང་ཕཊཿབྱས་ལ་རྗེས་མེད་དུ་ལྷག་གེ་བཞག་གོ །རྣམ་རྟོག་གང་ཤར་ཅི་སྣང་ཡང་། སྤང་བླང་སྤྲོ་བསྡུ་མི་བྱེད་ཕཊཿབྱས་ཏེ་ཤིག་

གེ་བཞག་གོ །ཡང་རྣམ་རྟོག་ངོས་མ་ཟིན་པ། གང་ཤར་དེས་ངོ་བོ་དང་། བར་གྱི་མཁན་པོ་དང་། གནས་མཁན་གང་ཡིན་བརྟགས་པས། གང་ཡང་མ་ཡིན་པར་སེམས་སུ་འདུག་གོ །ཡེ་སྟོང་ཁྱབ་
བརྡལ་ཆེན་པོ་དམིགས་སུ་མེད། །གྲུབ་མེད་བཅོས་སུ་མེད་ཅིང་བྱས་པ་མེད། །བྱུང་མེད་ངོ་བོ་མེད་ཅིང་མཁན་པོ་མེད། །ཁ་དོག་དབྱིབས་མེད་དངོས་པོར་སྣང་བ་མེད། །བྱུང་མེད་གནས་མེད་འགྲོ་འོང་
མེད་པའོ། །ཚིག་དང་ཡི་གེ་མེད་ཅིང་དུས་གསུམ་སྟོང་། །སྟེང་འོག་ཕྱོགས་དང་དབུས་མཐའ་དངོས་པོ་སྟོང་། །གཞི་ལམ་འབྲས་བུ་མཁན་པོ་མཚན་ཉིད་མེད། །དངོས་པོའི་མཐའ་ལས་འདས་ཤིང་སྟོང་
པའོ༑ །ཞེས་པས་ལྟ་བའི་གནས་ལུགས་བསྟན་པར་བྱའོ། །དེ་ཡང་བེམ་སྟོང་ཆད་མཐའ་མ་ཡིན་པར། གང་དུའང་རྒྱ་མ་ཆད་ལ་ཕྱོགས་སུ་མ་ལྷུང་བར། འདོད་ཞེན་དྲྭ་བས་མ་བཅིང་ཞིང་གཞོམ་གཞིག་དང་
བྲལ་བ་ནི། ཀུན་གཞི་དང་པོའི་ལྟ་བའོ། །དེ་ཡང་། ངོ་བོ་སྟོང་པ་གང་དུའང་དམིགས་སུ་མེད། །རིག་པ་འཛིན་པའི་རྒྱ་ལ་མ་འཐུམ་པར། །རང་མདངས་མ་འགགས་ཡེ་ཤེས་རྩལ་ཤར་བ། །རང་བྱུང་
སངས་རྒྱས་མ་བྱས་ཡེ་བཞུགས་ངང་། །བག་ཆགས་ཞེན་མེད་འདོད་པའི་བློ་ལས་འདས། །དེ་ནི་ཆོས་ཅན་རྒྱུ་འབྲས་བལྟ་བའོ། །ངོ་བོ་སྟོང་པར་མ་གོ་དངོས་པོར་ཞེན། །ང་མེད་བདག་ཏུ་བཟུང་བས་ཆགས་

༄༅། །སྡང་ཤར། །དགྲ་གཉེན་སོ་སོར་བལྟ་བ་འཁྲུལ་བའི་ཡུལ། །ནོར་རྫས་བུ་དང་འཕྲད་ན་བདག་གཅེས་འཆར། །འཛིན་རྟེན་མ་རིག་བདེན་འཛིན་ལྟ་བ་སྟེ། མུ་སྟེགས་པ་ལ་ལོག་པའི་
ལྟ་བ་སྟེ། །ཆོས་པ་ལམ་ཞུགས་པ་ལ་ཆགས་སྡང་ཤར། །སེམས་ཅན་རྣམས་ལ་ཕྲག་དོག་ལྟ་བའོ། །མ་གོ་བ་ལ་ཀུན་རྫོབ་ལྟ་བར་ཞེན། །རྟོག་ལྡན་རྣམས་ལ་རྟོག་གྲོལ་ལྟ་བའོ། །སྒོམ་ཆེན་རྣམས་ལ་
གནས་ལུགས་བལྟ་བའི་གདེངས། །སྤྱོད་ཡུལ་རྣམས་ལ་རྣམ་རྟོག་འབུར་འཇོམས་གདེངས། །རྣལ་འབྱོར་རྣམས་ལ་སྣང་བ་ལམ་འཁྱེར་གདེངས། །བསྐྱེད་རྫོགས་ཅན་ལ་རང་རིག་ལྷ་རུ་གྲོལ། །ཐོད་རྒལ་
བ་ལ་ཀ་དག་རིག་པའི་གདེངས། །དེ་རྣམས་ལམ་བཞུགས་གནས་སྐབས་ལྟ་བའོ། །ཞེས་གསུངས་པ་ལྟར་དུ། ཡང་དག་པའི་ལྟ་བ་དང་། ལོག་པའི་ལྟ་བ་གཉིས་ཤན་ཕྱེ་སྟེ་རྒྱས་པར་བཤད་པར་བྱའོ། །
དེ་ཡང་ཁྲིད་ཡིག་ལས། རང་རིག་ལྟ་བ་ངོས་འཛིན་ཐབས་བསྟན་པ། །བླ་མ་རྟོགས་ལྡན་མཚན་ཉིད་ལྡན་པ་ལ། །མོས་གུས་དྲག་པོས་ཟབ་མོའི་གདམས་ངག་ཞུ། །རིག་པའི་མཚང་རྟོགས་རང་བྱུང་ངོ་ཤེས་
ནས༑ །རྟོག་གྲོལ་འགྱུ་སྟོང་བློ་བྲལ་རྗེན་པ་འདི། །མཐར་ཐུགས་རྫོགས་སངས་རྒྱས་ཀྱི་ལྟ་བའོ། །དེ་ལྟར་རྟོགས་པའི་གང་ཟག་དམ་པ་སྟེ། །པདྨ་ང་ཡི་ཐུགས་ཀྱི་སྲས་མཆོག་ཡིན། །ཞེས་གསུང་པ་ལྟར་

ལྟ་བས་གཏན་ལ་ཕབ་ཅིང་། སྒོམ་པས་གནད་དུ་བསྣུན་པར་བྱའོ། །གཉིས་པ་ཁྲེགས་ཆོད་ཡིན་ལུགས་ཉམས་སུ་བླང་བ་དང་། ཡེ་ཤེས་འོད་གསལ་ལྷུན་གྲུབ་ཀྱི་ཐིག་ལེ་ཉག་གཅིག་ངོ་སྤྲོད་ནི། སྣང་
ཉམས་ཐོད་རྒལ་ཉམས་སུ་བླང་བ་དང་གཉིས་ལས། དང་པོ་སྔོན་དུ་སོང་ནས། གཉིས་པ་གཉིས་ཀྱི་དང་པོ། ཐུན་མོང་འོད་གསལ་གྱི་ཁྲིད་བསྟན་པ་ནི། ཁྲིད་ཡིག་ལས་ཐེག་པ་དགུའི་སྒོམ་བསྟན་པ་ནི།
འདི་ལྟ་སྟེ། ཉན་ཐོས་པ་རྣམས་ནི་གང་ཟག་གི་བདག་མེད་དང་། ཆོས་ལ་བདག་ཏུ་ཡོད་པ་ལྟ་ཞིང་། ཕྱི་ནང་སྣོད་བཅུད་ཐམས་ཅད་རང་བཞིན་གྱིས་སྟོང་པ་ཉིད་སྒོམ་པའོ། །རང་རྒྱལ་རྣམས་ནི་ལུས་དགུག་
མིག་བཙུམ་སྟེ། བདག་དང་ཆོས་ཉིད་གཉིས་སུ་མེད་པར་བལྟ། དུར་ཁྲོད་ཀྱི་རོ་དང་ཐོད་རུས་རྣམས་མཇལ་བ་བཞིན་དུ། མི་རྟག་རྟེན་འབྲེལ་བཅུ་གཉིས་སྒོམ་པའོ། །བྱང་སེམས་ཀྱི་སྒོམ་པ་ནི། ལུས་
རྣམ་སྣང་གི་ཆོས་བདུན་བྱས་ལ། ཐམས་ཅད་རང་གི་སེམས་ཡིན་པ་རང་བཞིན་གྱིས་སྟོང་པར་ལྟ་ཞིང་། སྟོང་གསལ་སྙིང་རྗེ་ཚད་མེད་བཞི་སྒོམ་པའོ། །ཀྲི་ཡའི་སྒོམ་པ་ནི། ལུས་ངག་ཡིད་གསུམ་དག་
པའི་སྤྱོད་པ་ཁྲུས་དང་གཙང་སྦྲ་བྱེད་ཅིང་། རང་ཉིད་རིགས་གསུམ་མགོན་པོར་སྒོམ་པའོ། །འདུག་སྟང་ནི་ཕྱེད་སྐྱིལ་བྱས་ལ་མིག་ཐད་ཀར་བལྟ་བའོ། ཡོ་གའི་སྒོམ་པ་ནི། ལུས་སྐྱིལ་ཀྲུང་བྱས་ལ།

༄༅། །མིག་བར་སྣང་དུ་གཏད་དེ། དམ་ཚིག་གི་ལྷ་དང་ཡེ་ཤེས་ཀྱི་ལྷ་གཉིས་དབྱེར་མེད་ཀྱི་ཚུལ་དུ་སྒོམ་པའོ། །མ་ཧཱ་ཡོ་གའི་སྒོམ་པ་ནི། འཇིག་རྟེན་དང་ཆོས་དག་པའི་ངང་ནས། མ་
བཅོས་ལྷུག་པ། ཏིང་འཛིན་རྣམ་གསུམ་པ། ཡེ་ཤེས་སྟོང་ཉིད་བརྡལ་ཁྱབ་ཆེན་པོར་སྒོམ་པའོ། །ཨ་ནུའི་སྒོམ་པ་ནི། སྐད་ཅིག་དྲན་རྫོགས་སྣོད་བཅུད་ཐམས་ཅད་ལྷའི་ངོ་བོ་དང་སྒྲ་གྲགས་ཚད་སྔགས་སུ་
དག་ཅིང་། དྲན་རྟོག་ཆོས་ཉིད་ཀྱི་རོལ་པར་སྣང་ལ་རང་བཞིན་མེད་པར་སྒོམ་པའོ། །ཨ་ཏིའི་སྒོམ་པ་ནི། སྣང་བ་སེམས་སུ་ཐག་ཆོད། སེམས་སྟོང་པར་ཉམས་སུ་ལོང་། རིག་པ་སྐྱེ་མེད་དུ་ཤེས་ནས།
མ་ཡེངས་པར་ལྷང་ངེ་། ལྷན་ནེ་ལྷམ་མེར་བཞག་ཅིང་། བཞག་མཁན་གྱི་ངོ་བོ་ལ་བལྟས་པས། གཞི་མེད་རྩ་བྲལ་སྒོམ་པ་ནི། ཆོས་ཅན་རྣམ་དག་སྒོམ་པ་ཞེས་བྱའོ། །ཆོས་མིན་གྱི་སྒོམ་པ་ནི། འདོད་
ཞེན་ཐམས་ཅད་ལ་གྲུབ་པར་ལྟ་ཞིང་། ཀུན་རྫོབ་བདེན་པར་ལྟ་ཞིང་། ལོག་པའི་ལམ་ལ་གནས་པའི་ལེ་ལོ་དང་བཏང་སྙོམས་ལས་རྣམ་གཡེང་གི་དབང་དུ་སོང་བ་རྣམས་ནི། ཆོས་མིན་གྱི་སྒོམ་པའོ། །
དཔེར་ན། ཆོས་ཅན་ཆོས་མིན་གཉིས་ལས་འདས་པའི་སྒོམ་པ་ནི། སོས་ཀ་དང་སྟོན་སེར་གྱི་དུས་སུ། འདུ་འཛི་མེད་པའི་གནས་སུ་ཕྱིན་ལ། མཐུན་རྐྱེན་འཛོམ་པར་བསགས། ཕྱི་ནང་གསང་གསུམ་གྱི་

མཚམས་དམ་པར་བཅད་ལ། གྲིབ་ཅན་གྱི་ཟས་དང་སྔོ་སྒོག་ཙོང་སོགས་སྤངས་ལ། ཁྲུས་དང་གཙང་སྦྲ་ལེགས་པར་བྱ། དེ་ནས་བདེ་བའི་གདན་ལ་ལུས་རྣམ་སྣང་གི་ཆོས་བདུན་བཅས་ལ། འཆི་བ་མི་
རྟག་པ་ཡིད་ལ་བསམ། འཁོར་བའི་ཉེས་དམིགས་བློ་ལ་བླངས། ཐམས་ཅད་དགོས་མེད་ཡིན་པར་རྒྱུད་ལ་བཀལ་ཏེ། སེམས་ཅན་ལ་སྙིང་རྗེ་བསྒོམ། བླ་མའི་རྣལ་འབྱོར་ཐུན་དང་ཐུན་མཚམས་མེད་པར་
སྒོམ་ཞིང་། གསོལ་བ་དྲག་པོ་ཕུར་ཚུགས་སུ་གདབ། དེས་ན་སེམས་ཀྱི་རྣམ་རྟོག་འདས་པའི་རྗེས་མི་གཅོད། མ་འོངས་པའི་སྔུན་མི་བསུ། ད་ལྟ་བ་ལ་བཟོ་མི་བྱེད་པར་སྣང་བ་གང་ཤར་གྱི་ངོ་བོ་ལ་སྤང་
བླང་དང་བཅས་བཅོས་མེད་པར་འཛིན་མེད་དུ་བཞག་གོ །དེ་ཡང་བྱུང་གནས་འགྲོ་གསུམ་བརྟག་པ་ནི། རྒྱུད་ལས། སེམས་ལ་བྱུང་གནས་འགྲོ་གསུམ་བརྟག །ཅེས་གསུངས་པས། དང་པོ་གང་ནས་
བྱུང་༑ བར་དུ་གང་དུ་གནས། མཐར་ལ་གང་དུ་འགྲོ་བརྟག་པས། བྱུང་ས་མེད་པའི་ཀ་ནས་དག གནས་ས་མེད་པའི་ངོ་བོ་སྟོང་། འགྲོ་ས་མེད་པའི་ལྷུན་གྲུབ་ཀློང་། ཁ་དོག་དང་དབྱིབས་ཀྱི་སྤྱོད་ཡུལ་
ལས་འདས་ཤིང་མཚན་མ་མེད་པ། མེད་བཞིན་དུ་འགག་མེད་ཀྱི་ཤེས་པ་བུན་ནེ་བ་གཅིག་འདུག ཡོད་བྱས་ན་དངོས་པོ་དང་མཚན་མ་གང་ཡང་མ་གྲུབ། ཝལ་ལེ་བ་རྗེས་མེད་དུ་བུན་ལོང་དུ་འགྲོ་བ་འདི་

༄༅། །སེམས་རང་དུ་འདུག སེམས་དེ་རྩ་བརྡར་བཅད་ཅིང་། བདག་མེད་རྩ་བྲལ་དུ་ཤིག་གེ་ཞོག་ཅིག ཕྱི་ནས་རྣམ་གཡེངས་དང་། ནང་ནས་འཛིན་པ་ཅི་ཤར་རུང་། དེ་ཁའི་ངོ་བོ་ལ་
ལྟས་ཏེ་ཅེར་རེ་བཞག་གོ །གཞན་ཡང་རྣམ་རྟོག་ཕྲ་སྦོམ་ཅི་ཤར་རུང་རང་ཐོག་ཏུ་ལྷན་ནེ་བཞག་གོ །དེ་བཞིན་དུ་དུག་ལྔའི་རྣམ་རྟོག་གང་ཤར་གྱི་ངོ་བོ་ལ་ལྟས་ཏེ་ཅེར་རེ་བཞག་གོ །དེ་བཞིན་རྣ་བའི་ཡུལ་དུ་
སྙན་མི་སྙན་བར་མ་གསུམ། སྣའི་ཡུལ་དུ་དྲི་ཞིམ་མི་ཞིམ་བར་མ་གསུམ། དེ་བཞིན་མིག་དང་ལྕེ་ལུས་རྣམས་ལ་ཡང་སྦྱར་ཏེ་ངོ་བོ་བལྟ་ཞིང་མཉམ་པར་བཞག་གོ །ལས་དང་པོ་རྣམས་ཀྱི་བྱིས་པས་སོ་ལ་ལྟ་
ཡུན་ཐུང་ལ་གྲངས་མང་བའི་གཅེར་འཛིན་གྱི་དྲན་པ་མ་བྲལ་བར་བྱའོ། །དེ་ཡང་རྒྱུད་ཉི་ཟླ་ཁ་སྦྱོར་ལས། སྡོང་པོ་རྩ་བ་ཆོད་ན་ལོ་འདབ་ངང་གིས་སྐམ། །དྲན་པ་ཏིང་འཛིན་གསལ་ན་རྟོག་ཚོགས་དབྱིངས་སུ་
དག །རིག་པ་རང་ཤར་རྟོགས་ན་སངས་རྒྱས་དེ་རང་ཡིན། །ཞེས་བྱ་བས། མ་རིག་རྩ་བ་ཆོད་ན་འཁོར་བའི་ལོ་འདབ་ཐམས་ཅད་སྐམ་པ་ཡིན་པས། ལམ་གྱི་རྩ་བ་དྲན་པའི་ཐག་པས། རྣམ་རྟོག་གླང་པོ་
བཅིང་སྟེ། འདུན་པའི་ཀ་བ་ལ་བཏགས་པར་བྱའོ། །དེ་ཡང་ཀུན་བྱེད་རྒྱལ་པོ་ལས། སེམས་ཀྱི་རྒྱལ་པོ་དྲན་པའི་འབངས་ཀྱིས་བསྐོར། །རིག་པའི་བློན་པོས་རྒྱལ་སྲིད་བདེ་བར་ལྡན། །ཞེས་བྱ་བ་ལྟར་

ཉམས་སུ་བླང་བར་བྱའོ། །སྔོན་འགྲོ་རྣམས་ལ། ཁོག་ཕུབ་སྟོང་ཐུན་ཆེན་མོ་དང་། ཁྲིད་ཀྱི་རྒྱབ་ཆོས་རི་རྒྱལ་ལྷུན་པོ་རྣམས་ཀྱིས་རྒྱབ་སྐྱོར་ཏེ། རྒྱས་པར་བཤད་པར་བྱའོ། །ཐུན་མོང་མ་ཡིན་པ་ཁྱད་པར་
དུ་ཡང་གསང་རྫོགས་པ་ཆེན་པོའི་ཉམས་ལེན་མཐར་ཐུག་པ་ནི་སྣང་བཞིའི་ངོ་སྤྲོད་དུ་ཤེས་པར་བྱའོ། །གསུམ་པ་རྗེས་ནི། རྟགས་ཚད་འབྲས་བུ་ཐོབ་ཚུལ་དང་། གང་ཟག་དབང་པོ་རབ་འབྲིང་གི་དབྱེ་བ་ཕྱེ་
ནས༑ རིག་པའི་མདའ་བསྣུན་ཏེ་བཤད་པར་བྱའོ། །དེ་ནས་ཚེ་གཅིག་གིས་སངས་རྒྱ་བའི་ཉམས་ལེན། རྡོ་རྗེ་སེམས་དཔའི་ཐུགས་ཀྱི་མེ་ལོང་ཁྲིད་ཀྱི་སྔོན་འགྲོ་དངོས་གཞི་རྗེས་གསུམ་དང་བཅས་པ་ཡོངས་
སུ་རྫོགས་པ་སོང་ངོ་། །འདི་ལ་རང་གཏེར་ལས་བྱུང་བའི་གོང་འོག་འཁྲུག་པ་རྣམས་ཁྲིགས་ཆགས་སུ་བསྡེབས་པ། འདིར་མ་འདུས་པ་ཅུང་ཟད་ཡོད་པ་རྣམས་གཏེར་ཁ་གོང་མ་རྣམས་ལས་ཁ་བཀང་བ་མ་
གཏོགས༑ མི་ཤེས་བཞིན་དུ་རང་བཟོས་གཏན་ནས་བཅུག་པ་མེད་པས། བླ་མ་ཡི་དམ་མཁའ་འགྲོ་ཆོས་སྐྱོང་དམ་ཅན་གཏེར་བདག་རྣམས་ཀྱིས་བཟོད་པར་མཛད་དུ་གསོལ། ཞེས་པ་འདི་ཡང་ལྷ་མདུན་མཁན་པོས་
ཡང་ཡང་བསྐུལ་བའི་ངོར་རྫོགས་པ་ཆེན་པོའི་རྣལ་འབྱོར་པ་རིག་འཛིན་གར་དབང་རྡོ་རྗེས་ཤེལ་ཕུག་ཆོས་རྫོང་དུ་ཐུན་མཚམས་སུ་ཟིན་བྲིས་སུ་མ